Guðfríður Lilja Grétarsdóttir

Guðfríður Lilja Grétarsdóttir (f. 1972) er fyrrum íslenskur stjórnmálamaður sem sat á Alþingi frá 2009 til 2012 fyrir Vinstri græn. 

Guðfríður Lilja varð ung kunnur skákmaður og varð 13 ára íslandsmeistari kvenna í skák. Hún varð fyrst kvenna til að gegna formennsku í Skáksambandi Íslands og Skáksambandi Norðurlanda.

Hún er með BA-gráðu í sagnfræði frá Harvard og meistaragráðu í heimspeki frá Cambridge í Englandi.

Hún hóf afskipti af stjórnmálum fyrir Alþingiskosningarnar 2007 og tók þátt í forvali Vinstrihreyfingarinnar – græns framboðs sem haldið var sameiginlega fyrir 
allt höfuðborgarsvæðið. Þar hafnaði hún í fjórða sæti og tók í kjölfarið annað sætið á lista flokksins í Suðvesturkjördæmi. Guðfríður Lilja var varaþingmaður 2007-2009 og gegndi á sama tíma starfi framkvæmdastjóra þingflokksins.

Í febrúar 2009 tilkynnti Guðfríður Lilja um framboð sitt í forvali Vinstri grænna fyrir Alþingiskosningarnar 2009, þar sem hún stefnir á efsta sæti í suðvesturkjördæmi. Við sama tækifæri tilkynnti Ögmundur Jónasson, þingmaður flokksins í kjördæminu, að hann styddi Guðfríði Lilju í toppsætið og stefndi sjálfur á annað sæti.

Guðfríður náði kjöri á þing í alþingiskosningunum 2009 og var þingflokksformaður VG til 2011. Hún sagði skilið við stjórnmálin í árslok 2012 og sagði af sér þingmennsku.

Maki Guðfríðar Lilju er Steinunn H. Blöndal, hjúkrunarfræðingur og eiga þær saman þrjú börn.

Tilvísanir

Flokkur:Íslenskar stjórnmálakonur
Flokkur:Íslenskir sagnfræðingar
Flokkur:Íslenskir skákmenn
Flokkur:Stúdentar úr Menntaskólanum í Reykjavík